## Rješenje Agencije za zaštitu tržišnog natjecanja klasa UP/I-030-02/98-01/31

### NN 73/1999 (12.7.1999.), Rješenje Agencije za zaštitu tržišnog natjecanja klasa UP/I-030-02/98-01/31

# **AGENCIJA ZA ZAŠTITU TRŽIŠNOG NATJECANJA**

Na temelju članka 24. Zakona o zaštiti tržišnog natjecanja ("Narodne
novine", broj 48/95, 52/97 i 89/98), po prijavi koncentracije poduzetnika
koju je podnio poduzetnik Zagrebačka banka d.d. sa sjedištem u Zagrebu,
Paromlinska 2, zastupan po Duiliu Beliću, direktoru Direkcije upravljanja
vlasničkim udjelima, temeljem odluke Savjeta Agencije za zaštitu tržišnog
natjecanja donesene na 26. sjednici, održanoj 15. travnja 1999. (članak
30. stavak 2. točka 3. i stavak 3. Zakona o zaštiti tržišnog natjecanja),
ravnateljica Agencije za zaštitu tržišnog natjecanja donosi sljedeće

## **RJEŠENJE**

I. Ocjenjuje se kao dopuštena koncentracija poduzetnika nastala stjecanjem
većinskog udjela i većinskog prava odlučivanja stjecanjem dionica poduzetnika
Istraturist Umag d.d. sa sjedištem u Umagu, Jadranska ulica 66, od strane
poduzetnika Zagrebačka banka d.d. sa sjedištem u Zagrebu, Paromlinska 2.

II. Koncentracija poduzetnika iz točke I. izreke ovog rješenja upisuje
se u Upisnik o koncentracijama, sukladno članku 23. Zakona o zaštiti tržišnog
natjecanja ("Narodne novine", broj 48/95, 52/97 i 89/98, dalje: ZZTN).

III. Obvezuju se sudionici koncentracije iz točke I. izreke, kao i s
njima povezana društva, da u cilju trajnog praćenja poslovanja istih Agenciji
za zaštitu tržišnog natjecanja dostavljaju obavijesti o namjeri provedbe
svake nove koncentracije priključivanjem, povezivanjem, pripajanjem ili
spajanjem poduzetnika, te stjecanjem većinskih udjela ili većinskog prava
odlučivanja, sukladno članku 21. stavka 1. ZZTN, u drugim poduzetnicima
na tržištu hotelijarstva, ugostiteljstva i turizma na području Istre.

- Rok izvršenja: najkasnije 30 dana prije namjeravanog stjecanja, trajno.

Sukladno odredbi članka 37.a ZZTN, ovo rješenje bit će objavljeno u
"Narodnim novinama".

Obrazloženje

1. Poduzetnik Zagrebačka banka d.d. sa sjedištem u Zagrebu, Paromlinska
2, zastupan po Duiliu Beliću (dalje: podnositelj prijave), podnio je 28.
siječnja 1998. Agenciji za zaštitu tržišnog natjecanja (dalje: Agencija)
prijavu koncentracije poduzetnikâ nastalu stjecanjem većinskog udjela i
većinskog prava odlučivanja u poduzetniku Istraturist Umag d.d. od strane
podnositelja prijave. Podnositelj prijave uputio je dopis kojim prijavljuje
stjecanje većinskog udjela i većinskog prava odlučivanja u poduzetniku
Istraturist Umag d.d. 29. lipnja 1998., no kako taj dopis nije sadržavao
sve podatke propisane člankom 7. Pravilnika o načinu vođenja Upisnika o
koncentracijama ("Narodne novine", broj 30/97, dalje: Pravilnik), nije
se smatrao prijavom koncentracije sukladno članku 23. stavku 1. ZZTN. Agencija
je pozvala podnositelja prijave da istu dopuni sukladno članku 7. Pravilnika,
što je podnositelj prijave zaključno s dopisom od 28. siječnja 1999. i
izvršio te se taj nadnevak smatra danom podnošenja prijave koncentracije.

Prijava koncentracije podnesena je Agenciji radi ocjene i upisa u Upisnik
o koncentracijama, sukladno članku 22. i članku 23. stavku 1. ZZTN.

2. **U postupku ocjene prijavljene koncentracije utvrđene su sljedeće
činjenice:**

a) Pravni temelj koncentracije je Ugovor o ulaganju prava sklopljen
23. lipnja 1998. između podnositelja prijave, kao ulagatelja, i poduzetnika
Istraturist Umag d.d., kao primatelja ulaganja. Narečenim Ugovorom podnositelj
prijave stekao je 45,06% udjela u poduzetniku Istraturist Umag d.d.

Poduzetnik Zaba turizam d.o.o. sa sjedištem u Zagrebu, Paromlinska 2,
prije predmetne koncentracije imao je 23,47% udjela i prava glasa u poduzetniku
Istraturist Umag d.d. Poduzetnik Zaba turizam d.o.o. je društvo u kojem
poduzetnik Zagrebačka banka d.d. ima udjel od 99%.

Na opisani način podnositelj prijave je nakon provedene koncentracije
stekao ukupno 68,53% udjela i prava odlučivanja u poduzetniku Istraturist
Umag d.d.

b) Ukupni godišnji promet sudionikâ koncentracije ostvaren prodajom
roba i usluga u obračunskom razdoblju koje je prethodilo koncentraciji
(prema godišnjim financijskim izvješćima sudionika koncentracije za 1997.
godinu), prije oporezivanja, iznosi:

```

Sudionik	Ukupni godišnji promet sudionik koncentracije u godini
koncentracije	koja je prethodila nastanku koncentracije (1997.)
Zagrebačka
banka d.d.			1.944.949.000,00 kn
Istraturist
Umag d.d.			169.081.000,00 kn
Ukupno				2.114.030.000,00 kn
```

Sukladno odredbi članka 22. stavka 1. točke 2. ZZTN, stjecanjem većinskog
udjela i većinskog prava odlučivanja u poduzetniku Istraturist Umag d.d.
od strane podnositelja prijave nastala je koncentracija poduzetnika koja
podliježe obveznoj prijavi radi ocjene i upisa u Upisnik o koncentracijama.

c) Uprava poduzetnika Zagrebačka banka d.d. pravno i gospodarski obrazlaže
koncentraciju nužnim tržišnim repozicioniranjem poduzetnika Istraturist
Umag d.d. kako bi se stekli uvjeti za njegovo profitabilno poslovanje u
budućnosti. Također, i angažiranje specijaliziranog društva za upravljanje
hotelskim poslovanjem (Sol-Melia) bitno će pridonijeti razvoju poslovanja
i povećanju profita poduzetnika Istraturist Umag d.d.

d) Mjerodavno tržište utvrđeno je kao tržište hotelijerstva, ugostiteljstva
i turizma (šifra djelatnosti 55110 prema Nacionalnoj klasifikaciji djelatnosti)
na području Istarske županije.

e) Podnositelj prijave prije predmetne koncentracije bio je prisutan
na mjerodavnom tržištu na način da je poduzetnik Zaba turizam d.o.o. imatelj
udjela u poduzetniku Jadranturist d.d. sa sjedištem u Rovinju, u visini
od 51% temeljnog kapitala.

f) Broj ostvarenih noćenja pet najvećih hotelijerskih poduzetnika na
području Istarske županije u 1997. godini i njihovi tržišni udjeli u odnosu
na ukupno ostvareni broj noćenja u Istarskoj županiji u toj godini (12.300,882):

```

Poduzetnici			Broj noćenja	Tržišni udjel
1. Riviera d.d. Poreč		2.057.669	16,73%
2. Plava laguna d.d. Poreč	1.754.869	14,27%
3. Arenaturist d.d. Pula	1.670.447	13,58%
4. Istraturist Umag d.d. Umag	1.402.338	11,40%
5. Jadranturist d.d. Rovinj	1.260.607	10,25%
   Ukupno (pet najvećih)	8.145.930	66,25%
```

Obzirom da podnositelj prijave ima većinski udjel i u poduzetniku Jadranturist
d.d., tržišni udjel poduzetnikâ u kojima podnositelj prijave ima većinske
udjele, promatrano prema broju ostvarenih noćenja u 1997. godini, iznosi
21,65%. Prema tome, podnositelj prijave tom koncentracijom dolazi u nadmoćni
položaj u odnosu na ostale takmace na mjerodavnom tržištu u smislu članka
15. stavka 2. ZZTN.

g) Po zahtjevu podnositelja prijave, podaci izuzeti od objavljivanja.\*

h) Po zahtjevu podnositelja prijave, podaci izuzeti od objavljivanja.\*

3. Razmatrajući navedene činjenice vezane uz ocjenjivanje prijavljene
koncentracije poduzetnika nastale stjecanjem većinskog udjela i većinskog
prava odlučivanja u poduzetniku Istraturist Umag d.d. od strane poduzetnika
Zagrebačke banke d.d., Savjet Agencije za zaštitu tržišnog natjecanja,
sukladno svojim ovlastima iz članka 30. stavka 2. točke 3. ZZTN, na 26.
sjednici održanoj 15. travnja 1999. ocijenio je:

a) S obzirom na ukupni godišnji promet poduzetnikâ Zagrebačke banke
d.d. i Istraturista Umag d.d. ostvaren prodajom roba i usluga u godini
koja je prethodila nastanku koncentracije (1997. godina), koji iznosi 2.114.030.000,00
kn, stjecanjem većinskog udjela i većinskog prava odlučivanja od strane
podnositelja prijave nastala je koncentracija poduzetnika koja podliježe
obveznoj prijavi radi ocjene i upisa u Upisnik o koncentracijama u smislu
odredaba članka 22. stavka 1. točke 2. ZZTN.

b) Koncentracija je ocijenjena dopuštenom.

Pri donošenju takve ocjene Savjet je naročito uzeo u obzir sljedeće
razloge:

aa) Na području Istarske županije postoji razvijeno tržište hotelijerstva,
ugostiteljstva i turizma. Osim poduzetnika koji unutar svog društva objedinjuju
velike smještajne kapacitete i veći broj ugostiteljskih objekata, na tom
području djeluje i veliki broj samostalnih hotelijera i ugostitelja koji
pružaju iste usluge.

bb) Predmetnom koncentracijom poduzetnik Istraturist Umag d.d. steći
će uvjete za profitabilno poslovanje u budućnosti, što se najbolje ogleda
u planiranim sredstvima koja poduzetnik Zagrebačka banka d.d. namjerava
plasirati u narednom razdoblju u svrhu podizanja kvalitete ponude pojedinih
hotela i turističkih naselja poduzetnika Istraturist Umag d.d. Također,
angažiranje specijaliziranog društva za upravljanje hotelskim poslovanjem
pridonijet će razvoju poslovanja poduzetnika Istraturist Umag d.d.

cc) Očekivano povećanje kvalitete turističkih usluga povoljno će se
odraziti na razvoj turizma na mjerodavnom tržištu, kao i na s turizmom
povezane djelatnosti.

c) Provođenjem ove koncentracije dolazi do jačanja postojećeg vladajućeg
položaja poduzetnika Zagrebačka banka d.d. na mjerodavnom tržištu, ali
ne u mjeri koja bi znatno ili trajno ograničila ili ukinula slobodno tržišno
natjecanje.

Stoga je odlučeno kao u točki I. izreke ovog rješenja.

Međutim, obzirom na nadmoćni položaj podnositelja prijave glede njegove
tržišne snage Agencija je u skladu sa člankom 36. ZZTN propisala mjere
praćenja ove koncentracije, te sudionici koncentracije (uključujući i sva
sadašnja i buduća s njima povezana društva) moraju Agenciji za zaštitu
tržišnog natjecanja dostavljati obavijesti o namjeri provedbe svake nove
koncentracije priključivanjem, povezivanjem, pripajanjem ili spajanjem
poduzetnika, te stjecanjem većinskih udjela ili većinskog prava odlučivanja
u drugim poduzetnicima na tržištu hotelijerstva, ugostiteljstva i turizma,
kao što je navedeno u točki III. izreke rješenja.

d) Sukladno svim iznijetim činjenicama odlučeno je da se prijavljena
koncentracija kao dopuštena upiše u Upisnik o koncentracijama, kao što
je navedeno u točki II. izreke ovog rješenja.

e) U slučaju neizvršenja mjera navedenih u točki III. izreke rješenja,
bit će primijenjene kaznene odredbe iz članka 40. stavka 1. točke 4. i
stavka 2. ZZTN.

UPUTA O PRAVNOM LIJEKU

Ovo je rješenje konačno u upravnom postupku ali se može pokrenuti upravni
spor pred Upravnim sudom Republike Hrvatske u roku od trideset (30) dana
od dana dostavljanja rješenja.

Podnesena tužba ne odgađa izvršenje ovog rješenja.

Klasa: UP-I-030-02/98-01/31
Urbroj: 580-02-99-11
Zagreb, 31. svibnja 1999.

Ravnateljica
**dr. Deša Mlikotin Tomić,** v. r.

Rješenje, NN 73/1999-1338